
LTAB: OCTA likuma grozījumi cietušajiem atvieglos atlīdzības saņemšanu

Saeimas Budžeta un finanšu (nodokļu) komisija šodien, 7. oktobrī, atbalstījusi grozījumus Sauszemes transportlīdzekļu īpašnieku civiltiesiskās atbildības obligātās apdrošināšanas (OCTA) likumā, kas paredz vairākas būtiskas izmaiņas autovadītājiem. Viena no svarīgākajām – pēc ceļu satiksmes negadījuma cietušais noteiktos gadījumos atlīdzību varēs kārtot pie sava, nevis vainīgās puses OCTA apdrošinātāja. Latvijas Transportlīdzekļu apdrošinātāju birojs (LTAB) vērtē, ka jaunā kārtība var padarīt atlīdzības saņemšanu vienkāršāku, taču tās ieviešanai nepieciešama rūpīga sagatavošanās.
Pēc negadījuma varēs vērsties pie sava apdrošinātāja
Viena no būtiskākajām izmaiņām būs tā sauktā tiešā zaudējumu regulēšana. Tā paredz, ka gadījumos, kad ceļu satiksmes negadījumā cilvēki nebūs cietuši un transportlīdzeklim nodarītie zaudējumi nepārsniegs 50 000 eiro, cietušais atlīdzību varēs pieteikt pie sava OCTA apdrošinātāja.
Pašlaik cietušajam jāvēršas pie tā apdrošinātāja, pie kura OCTA polisi iegādājies negadījuma izraisītājs. Savukārt, ja vainīgajam nav spēkā esošas OCTA polises, cietušais var vērsties pie sava vai jebkura OCTA apdrošinātāja. Jaunā sistēma šo procesu padarīs vienkāršāku – cilvēks varēs sazināties ar savu apdrošinātāju, kura pakalpojumus jau pazīst. Jaunā kārtība plānota no 2027. gada 1. jūlija un attieksies uz OCTA līgumiem, kas stāsies spēkā no šī datuma.
“Cietušajam tas nozīmē vienkāršāku un saprotamāku ceļu līdz atlīdzībai. Taču aiz šīs šķietami vienkāršās izmaiņas stāv ļoti apjomīgs darbs – jāpielāgo apdrošinātāju un LTAB informācijas sistēmas, datu apmaiņa, savstarpējie norēķini un atlīdzību administrēšana. Svarīgi, lai jaunā sistēma tās ieviešanas brīdī būtu pilnībā gatava un neradītu papildu sarežģījumus autovadītājiem,” uzsver LTAB valdes priekšsēdētājs Jānis Abāšins.

Plašākas iespējas saņemt atlīdzību, ja vainīgais nav zināms
Grozījumi paredz vēl vienu būtisku izmaiņu: atsevišķos gadījumos atlīdzību par automašīnas bojājumiem varēs saņemt arī tad, ja negadījumu izraisījušais transportlīdzeklis nav noskaidrots un negadījumā nav cietušo personu. Tas attieksies uz gadījumiem, kad transportlīdzeklim negadījumā radušos bojājumu dēļ tiek anulēta atļauja piedalīties ceļu satiksmē. Pašlaik šādos gadījumos atlīdzība tiek izmaksāta tikai tad, ja negadījumā ir cietis cilvēks. Šo atlīdzību paredzēts segt no OCTA Garantijas fonda. Jaunā kārtība plānota no 2027. gada 1. janvāra.
“Šādos gadījumos svarīgi ir ļoti skaidri noteikumi, kam un kādos apstākļos atlīdzība pienākas. Tā kā nauda tiek izmaksāta no OCTA Garantijas fonda, mums vienlaikus jāpasargā cietušais un jānodrošina, lai sistēmu nevarētu izmantot nepamatotu atlīdzību saņemšanai vai krāpšanai,” skaidro Jānis Abāšins.
Kopumā LTAB atbalsta izmaiņas, kas pēc ceļu satiksmes negadījuma cilvēkiem ļauj atlīdzību saņemt ātrāk un vienkāršāk. Vienlaikus būtiski, lai jaunā kārtība tiktu ieviesta pārdomāti – tā, lai ieguvēji patiešām būtu cietušie un OCTA sistēma arī ilgtermiņā saglabātu stabilitāti.

